AIŠKINAMASIS RAŠTAS

Dėl Molėtų rajono savivaldybės biudžetinių įstaigų buhalterinės apskaitos tvarkymo

1. **Parengto tarybos sprendimo projekto tikslai ir uždaviniai**

Molėtų rajono 22 biudžetinių įstaigų buhalterijas siūloma tvarkyti centralizuotai. Trijose kultūros įstaigose, trylikoje švietimo įstaigų, dviejuose darželiuose, trijose socialinės srities įstaigose ir Molėtų rajono ugniagesių tarnyboje nebeliktų atskirų buhalterių, įstaigoms apskaitos paslaugas teiktų Molėtų r. paslaugų centras, kuriame dirbs mažiau buhalterių nei dabar minėtose įstaigose.  
Rajono tarybai teikiamas svarstymui klausimas, kuriuo siūloma centralizuoti apskaitos tvarkymą nuo šių metų rugpjūčio 1 dienos. Sprendimo projektas parengtas siekiant efektyvesnio Molėtų rajono savivaldybės biudžetinių įstaigų buhalterinės apskaitos tvarkymo bei jų vidinių resursų optimizavimo. Vienas iš dabartinės sistemos, kai apskaita vykdoma kiekvienoje savivaldybės biudžetinėje įstaigoje atskirai, trūkumų yra tas, kad nėra galimybės kokybiškai sisteminti informaciją, ji pateikiama skirtingai. Centralizavus apskaitą, finansinė analizė taptų efektyvesnė, atsirastų galimybės ūkinių išlaidų optimizavimui. Kiekvienos įstaigos vadovas, iš centralizuotos apskaitos buhalterių gavęs kokybišką ir savalaikę informaciją, išliks savarankiškas sprendimams priimti. Kiekvienai biudžetinei įstaigai bus rengiami atskiri finansinių ataskaitų rinkiniai.

Parengto sprendimo projekto tikslas – nustatyti, kad Molėtų rajono savivaldybės biudžetinių įstaigų buhalterinė apskaita nuo 2018 m. rugpjūčio 1 d. bus tvarkoma centralizuotai.

**2. Šiuo metu esantis teisinis reglamentavimas**

Lietuvos Respublikos biudžetinių įstaigų įstatymo 4 straipsnio 2 dalis, 3 dalies 7 punktas, 11 straipsnis;

Lietuvos Respublikos buhalterinės apskaitos įstatymo 10 straipsnio 4 dalis;

Viešojo sektoriaus subjektų buhalterinės apskaitos organizavimo taisyklių, patvirtintų Lietuvos Respublikos finansų ministro 2005 m. gegužės 25 d. įsakymu Nr. 1K-170 „Dėl Viešojo sektoriaus subjektų buhalterinės apskaitos organizavimo taisyklių patvirtinimo“, 2 punktas, 20.1, 21.2 papunkčiai, 22 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės - centralizuota apskaita taptų efektyvesnė, atsirastų galimybės ūkinių išlaidų optimizavimui.

Neigiamų pasekmių nenumatoma.

**4. Priemonės sprendimui įgyvendinti**

Visos savivaldybės biudžetinės įstaigos iki 2018 m. liepos 31 d. turės sudaryti su biudžetine įstaiga Molėtų r. paslaugų centru sutartis dėl paslaugų teikimo.

**5. Lėšų poreikis ir jų šaltiniai**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės biudžetinės įstaigos.